**Zápisnica zo zasadnutia predstavenstva**

spoločnosti CULTUS Ružinov, a.s., so sídlom Ružinovská 28, 820 09 Bratislava, IČO: 35 874 686, zapísaná v obchodnom registri Okresného súdu Bratislava I, oddiel: Sro, vložka č. 3262/B

(ďalej len „**Spoločnosť**“)

**Dátum a miesto konania**: **09.03.2021, online**

**Prítomní členovia predstavenstva**:

František Fabián - predseda predstavenstva

Petra Kurhajcová - členka predstavenstva

Monika Ďurajková - členka predstavenstva

Silvia Pilková - členka predstavenstva

**Prítomní za dozornú radu:**

**Prítomní za CULTUS Ružinov, a.s.:**

Andrea Kozáková - riaditeľka

Peter Valúch - vedúci Odd. správy budov

**Hostia:**

Michal Mihálik - právnik, Nosko&Partners

P. Fabián, predseda predstavenstva (ďalej aj ako „PP“) na úvod privítal všetkých prítomných na stretnutí členov predstavenstva. PP oboznámil prítomných s navrhovaným programom podľa pozvánky.

Program:

1. Nová organizačná štruktúra
2. Obchodný plán 2021
3. VO – informácie
4. Zľavy a dotácie na nájomnom
5. Rôzne

Keďže neboli návrhy na zmenu ani doplnenie programu, PP dal hlasovať o návrhu programu.

*Hlasovanie:*

*Za: 4*

*Proti: 0*

*Zdržal sa: 0*

Program bol prijatý.

**Bod č. 1. – Nová organizačná štruktúra**

P. Pilková sa spýtala na bližšie dôvody zmeny organizačnej štruktúry. P. Mihálik uviedol údaje týkajúce sa účinnosti. P. riaditeľka uviedla, že pozícia office managerky bude širšia ako to bolo definované u pozície sektretárky, aby pokryla aj iné procesné stránky. P. Prešinský už nie je vedúcim spoločenských domov. Všetky upratovačky budú spadať pod p. Valúcha. Bola zrušená pozícia IT technika a vrátnikov. Ostatné zmeny sú skôr “kozmetického charakteru”. P. Pilková sa spýtala, na konkrétne činnosti office managerky. P. Mihálik popísal zverejňovanie a správu dokumentácie a podporu pri VO z technického hľadiska vecnému a procesnému garantovi zo strany tejto pracovnej pozície.

P. Kurhajcová sa spýtala aké voľné pozície momentálne Spoločnosť v súčasnosti obsadzuje. P. riaditeľka odpovedala, že momentálne Spoločnosť hľadá 3 osoby na pozície: office manager, právnik, fakturant.

P. Ďurajková sa spýtala, prečo p. Bednár nie je vedúcim oddelenia podujatí, p. riaditeľka uviedla, že p. Bednár nechce byť vedúcim. P. Ďurajková sa spýtala p. Fabiána, či sú otvorené pozície kryté rozpočtom na rok 2021. P. Fabián skonštatoval, že sú kryté v rozpočte. Pokiaľ nebudú obsadené Spoločnosť dosiahne úsporu v položke mzdových prostriedkov, ktorá je dôležitá na realizovanie potrebných investícií, napr. opravu strechy v DK Ružinov a na riziká výpadku v krátkodobých, dlhodobých prenájmoch a grantoch a sponzoringu. Preto p. Fabián vyzval aj p. riaditeľku, aby citlivo zvažovala čas a mieru úväzku prijímaných zamestnancov, zvlášť v tomto krízovom období. Zároveň skonštatoval, že p. riaditeľka má v organizačnej štruktúre vytvorené miesta, ktoré môže obsadiť a je to v jej rukách.

**Bod č. 2. – Obchodný plán 2021**

PP uviedol problematiku obchodného plánu na rok 2021 a poďakoval p. riaditeľke za jeho prípravu vo verzii 11. Povedal, že sa situácia stále mení, a aj preto rozumie požiadavkám na jeho zmeny. Pritom je potrebné obchodný plán prijať čo najskôr kvôli čerpaniu finančných zdrojov z MČ na krytie nákladov v roku 2021.

P. Fabián povedal, že investície, uvedené v Obchodnom pláne 2021 (ďalej OP), nie sú kryté príjmami, keďže MČ nealokovala žiadne prostriedky na investície Spoločnosti v roku 2021. Ďalej uviedol, že, napriek zníženiu plánovaných príjmov z krátkodobých, dlhodobých prenájmov a sponzoringu a grantov oproti pôvodnému návrhu OP, stále existuje veľké riziko nenaplnenia plánu v týchto položkách. Preto neskôr navrhne prijať v tejto veci uznesenie na zmenu textácie OP.

P. Pilková sa spýtala na plánované podujatia Spoločnosti v roku 2021 vzhľadom na prebiehajúce obmedzenia vplyvom epidémie, a či je možné realizovať ružinovskú promenádu, hody atď. Taktiež sa pýtala na online podujatia. P. riaditeľka povedala, že stavanie májov možno bude zrušené vplyvom epidémie, Bratislavská promenáda sa možno preloží na neskorší termín zo súčasne plánovaného júla. Pri Bratislavskej promenáde uviedla, že STV bude robiť z podujatia dva záznamy pre účely vysielania, a že podujatie bude obsahovať aj vystúpenie symfonického orchestra. Promenádu chce rozhodne realizovať „live“, nie ju vysielať online. P. Fabián ocenil toto zjavne prestížne a kvalitne obsadené plánované podujatie. Tiež ocenil operatívne zahrnutie online jogy na návrh p. Pilkovej z minulého stretnutia predstavenstva do plánu online podujatí a požiadal p. riaditeľku, aby postup v tejto veci riešila v spolupráci s p. Pilkovou.

P. Fabián sa spýtal p. riadieľky, či sú príslušné príjmové položky v rozpočte súladné so schváleným rozpočtom MČ. P. riaditeľka potvrdila, že sú.

P. Ďurajková upozornila, že návrh OP schvaľuje podľa stanov aj DR. P. Fabián povedal, že po obdržaní upraveného OP ho pošle DR na urgentné schválenie.

Vzhľadom na horeuvedené, p. Fabián navrhol nasledovné uznesenie:

Uznesenie č. 09.03.2021 / 1.: *Predstavenstvo schvaľuje návrh Obchodného plánu v11 Spoločnosti na rok 2021 s nasledovnými doplneniami:*

*1. Pri investíciách uviesť: Finančné prostriedky na investície zo strany MČ sú v súčasnosti na úrovni 0 EUR. Spoločnosť sa bude snažiť v priebehu roka získať na realizáciu aspoň niektorých investícií ďalším rokovaním s MČ a z úspor z prevádzky.*

*2. Príjem z dlhodobých prenájmov, krátkodobých prenájmov a zo sponzoringu a grantov na podujatia je v roku 2021 rizikový.*

*Predstavenstvo žiada p. riaditeľku o zapracovanie horeuvedených doplnení. Po ich doplnení žiada p. predsedu predstavenstva a zaslanie takto upraveného Obchodného plánu na schválenie dozornou radou a následne akcionárovi.*

**Úloha č.: 09.03.2021 / 1.**

**Zodpovedá: p. riaditeľka, predseda predstavenstva**

**Termín: neodkladne**

*Hlasovanie:*

*Za: 4*

*Proti: 0*

*Zdržal sa: 0*

Uznesenie bolo prijaté.

**Bod č. 3. – VO - informácie**

Pani riaditeľka informovala o súčasnom stave procesu opravy strechy a zabezpečenia IT služieb.

P. riaditeľka povedala, že obdržala od zhotoviteľa prác opravy strechy žiadosť a informáciu, že je potrebné opraviť svetlík a na priľahlom múriku sú plesne. Realizátor žiada preto o dofinancovanie vo výške 2.650 EUR bez DPH na izoláciu ďalších povrchov.

P. Fabián sformuloval návrh uznesenia týkajúceho sa opravy strechy:

Uznesenie č. 09.03.2021 / 2.: *Predstavenstvo žiada p. riaditeľku, aby úspešnému uchádzačovi oznámila, že na navýšenie sumy o požadovanú čiastku pri oprave strechy v DK Ružinov nevidí dôvod, a aby opravili strechu v rámci účelu a definície VO, obhliadky a zmluvy. Prípadné nadpráce pri oprave zvislého múra podľa vyhotovenej fotodokumentácie zaslanej úspešným uchádzačom dňa 9.3.2021 Spoločnosť zrealizuje svojpomocne.*

**Úloha č.: 09.03.2021 / 2.**

**Zodpovedá: p. riaditeľka, predseda predstavenstva**

**Termín: 12.03.2021**

*Hlasovanie:*

*Za: 4*

*Proti: 0*

*Zdržal sa: 0*

Uznesenie bolo prijaté.

Ohľadne IT služieb, p. Mihálik informoval predstavenstvo, že návrh zmluvy o IT je pripravený aj s doplnením ustanovenia o GDPR a upravenou výpovednou lehotou. Zmluva je tak kompletná a môže ísť na podpis.

Uznesenie č. 09.03.2021 / 3.: P*redstavenstvo súhlasí s návrhom zmluvy na IT služby po zapracovaní ustanovenia o GPPR a úpravy výpovednej lehoty na 2 mesiace.*

*Hlasovanie:*

*Za: 4*

*Proti: 0*

*Zdržal sa: 0*

Uznesenie bolo prijaté.

P. riaditeľka s p. Mihálikom odpovedali aj na dotaz aké VO sa chystajú v najbližšej budúcnosti. Chystá sa VO na poistenie predstavenstva. VO na opravu/výmenu súčiastok vo výmenníkovej stanici v nevyhnutnom rozsahu, kde prebiehajú prípravné konzultácie s technickými odborníkmi.

**Bod. č. 4 – Zľavy a dotácie na nájomnom**

Predstavenstvo prerokovalo zoznam potenciálnych príjemcov dotácie zo strany MH SR a obmedzovania užívania prenajatých priestorov žiadateľmi o zľavu z nájomného.

Uznesenie č. 09.03.2021 / 4.: *Predstavenstvo schvaľuje žiadosti spoločností p. Oliver Czirák*

*firma Dallmayr* *o uplatnenie zľavy na nájomnom.*

*Hlasovanie:*

*Za: 0*

*Proti: 2* (p. Kurhajcová, p. Fabián)

*Zdržal sa: 2* (p. Pilková, p. Ďurajková)

Uznesenie nebolo prijaté.

P. Ďurajková sa odpojila za stretnutia predstavenstva.

Uznesenie č. 09.03.2021 / 5.: *Predstavenstvo schvaľuje 50% zľavu pre subjekty*

Bistro Zitka

p.Kafka

CK Azad

Maskrtnik s.r.o.

ZUŠ Prokofievova

ZUŠ Ladon

Jazyková škola Miranova

Pat a Mat s.r.o.

*na nájomnom za obdobie užívanie predmetu nájmu obmedzeného opatreniami vlády v období 15.10.2020-31.12.2020 (t.j. počas tzv. „2. vlny pandémie“).*

*Hlasovanie:*

*Za: 3*

*Proti: 0*

*Zdržal sa: 0*

Uznesenie bolo prijaté.

**Bod. č. 5 – Rôzne**

P. Ďurajková sa pripojila k jednaniu predstavenstva.

Schodisko SD Trávniky – p. Fabián informoval prítomných, že dostal informáciu z MČ o zahájení procesu zaradenia rekonštrukcie schodiska SD Trávniky do investičných aktivít MČ.

LUDUS – p. riaditeľka informovala o stave komunikácie s BSK a Divadlom LUDUS. BSK prisľúbila zaslať Spoločnosti konečné pripomieky k spolupráci a zmluve budúci týždeň.

Uznesenie č. 09.03.2021 / 6.: *Mint House: predstavenstvo schvaľuje žiadosť o odklad nájomného od 1. januára 2021 do doby znovuotvorenia s tým, že dlžné nájomné bude uhradené najneskôr do 31.12.2021.*

*Hlasovanie:*

*Za: 4*

*Proti: 0*

*Zdržal sa: 0*

Uznesenie bolo prijaté.

Uznesenie č. 09.03.2021 / 7.: Predstavenstvo schvaľuje žiadosť p. Valúcha o navýšenie mzdy vplyvom zväčšenia rozsahu zodpovednosti za upratovačky ......../mesačne od 1.4.2021.

*Hlasovanie:*

*Za: 1 (p. Pilková)*

*Proti: 0*

*Zdržal sa: 1 (p. Fabián)*

*P. Kurhajcová a p. Ďurajková nehlasovali.*

Uznesenie nebolo prijaté.

Uznesenie č. 09.03.2021 / 8.: Predstavenstvo schvaľuje žiadosť p. Pilkovej o navýšenie mzdy vedúcej ekonomického oddelenia, P. Kohútovej, vzhľadom na novo-prijatú zmenu organizačnej štruktúry na ......./mesačne od 1.4.2021.

*Hlasovanie:*

*Za: 1 (p. Pilková)*

*Proti: 0*

*Zdržal sa: 1 (p. Fabián)*

*P. Kurhajcová a p. Ďurajková nehlasovali.*

Uznesenie nebolo prijaté.

P. Kurhajcová uviedla, že má za to, že prípadnú úpravu (navýšenie) miezd z dôvodu zmeny organizačnej štruktúry je potrebné prejsť si komplexne, pričom toto bol dôvod, pre ktorý nehlasovala za navýšenie miezd pána Valúcha a pani Kohútovej

P. Ďurajková sa k obom žiadostiam vyjadrila, že je potrebné navyšovanie miezd robiť koncepčne a nie rozhodovaním v bode rôzne bez predchádzajúceho informovania vopred. Dodala, že je zodpovedné vyhodnotiť vplyv zvyšovania miezd na rozpočet aj vzhľadom na finančnú situáciu a neisté príjmy z prenájmov a sponzoringu. Z týchto dôvodov, aj z dôvodov možného mylného pochopenia hlasovania zamestnancov, ktorí neboli na rokovaní, sa rozhodla nehlasovať.

Uznesenie č. 09.03.2021 / 8.: predstavenstvo schvaľuje žiadosť p. Ondreja Štefanšicha na prenájom časti Papánkovho námestia o rozlohe 40’ prepravného kontajnera za účelom poskytovania rýchleho občerstvenia v sume 150 EUR/mesiac + služby od 1.4.2021. Predstavenstvo žiada, aby podnájomca održiaval všetky ustanovenia zákonov, vrátane zákonov o odpadoch, predovšetkým ide o likvidáciu použitého oleja a pod..

*Hlasovanie:*

*Za: 4*

*Proti: 0*

*Zdržal sa: 0*

Uznesenie bolo prijaté.

Členovia predstavenstva sa dohodli, že ďalšie stretnutie predstavenstva sa uskutoční 25.3.2021 o 13:00.

PP poďakoval všetkým za účasť na stretnutí predstavenstva a stretnutie ukončil.

***Ing. František Fabián, MBA***

***predseda predstavenstva***

***Ing. Monika Ďurajková***

***členka predstavenstva***

***Ing. Petra Kurhajcová***

***členka predstavenstva***

***Silvia Pilková***

***členka predstavenstva***

V Bratislave, 09.03.2021

Zapísal: František Fabián